南康劉尉於廳事之東開軒曰清瀨蓋取其前松聲然也
作者：曾丰
朝代：宋

paragraphs: 坐曹在西退食東，一間然爾萬不同。
彼無乃俗飽吾聒，此不勝幽醒我聰。
不律不呂自中節，非夔非襄誰傳宗。
意其金沙澒磅礴，否則銀漢鍧穹窿。
開窗即之辨所以，老松不受風所攻。
松莫之禦非自虣，風無所爭不相容。
二者無心一有感，自然成聲關大通。
混沌之竅君之耳，松風觸處天機融。
聲之真者非固有，况復流歸形似中。
潺潺㶁㶁蓋其似，得真忘似君新功。
更收吾耳聽以氣，一掃從前真似空。